钦定古今图书集成/理学汇编/经籍典/第082卷 > 程迥周易古占 > 《揲蓍详说第九》
## 钦定古今图书集成/理学汇编/经籍典/第082卷 > 程迥周易古占 > 《揲蓍详说第九》

蓍四十九分于两手，挂一于左之小指，以左手之半
四揲之，归其奇于扐扐指间也。复以右手之半四揲
之，再扐是为十有八变之一。扐揲之扐，不五则九，第
二第三揲之扐，不四则八，八九为多，四五为少，三少
得老阳之数九，三多得老阴之数六，两多一少得少
阳之数七，两少一多得少阴之数八。皆取过揲之策而四之也。

第一，揲左手馀一或馀二或馀三，则并挂一，与别手
者共为五，是少也；左手馀四，则并挂一，与别手者共
为九，是多也。

第二揲取第一揲所馀之数，或四十四或四十，复分
二挂一揲之，以四归奇于扐，又再扐以求之，左手者
馀一或馀二，则并挂一与别手者共为四，是少也；馀
三或馀四，则并挂一与别手者共为八，是多也。
第三揲取第二揲所馀之数，或四十或三十六或三
十二，如第二揲求之，左手得一、二为少，三、四为多，是
故“三少之馀，其策三十有六，故四之而得九，谓挂与
扐者十有三也。三多之馀，其策二十有四，故四之而
得六，谓挂与扐者二十有五也。两多一少之馀，其策
二十有八，故四之而得七，谓挂与扐者二十有一也。
两少一多之馀，其策三十有二，故四之而得八，谓挂
与扐者十有七也。

以上三变，然后一画立。其三变之间，其别有六十四，
老阳十二，老阴四，少阳二十，少阴二十八。是故以四
营之，而得一三五七之数，皆天数也。《蓍》得天数，故能
圆而神。卦得地数，曰两仪、曰四象、曰六爻、曰八卦，故
能方以智。今详推变数为之图，只点左手扐数，其挂
与右手，即此可推。皆自下而之中，自中而之上，以效
《爻画》云：三少为老。阳者十二，谓四营，得天三之数，积
有数一百八，其策四百三十有二。

右阴阳各九百九十二策，合为一千九百八十有四
策，是为一爻之变数。总六爻之变，得万有一千九百
四策，内爻位当三百八十四，二篇之策，当万有一千
五百二十。“位数”也者，合九、六而一之也。“策数”也者，离
九、六而分之，而又四营之也。《太元》始于八十，终于五
十四，并始终七十二为一。〈阙〉与此义同。